b'\n_START_ARTICLE_\nQueens of Langkasuka\n_START_SECTION_\nPlot\n_START_PARAGRAPH_\nRatu Hijau (1584-1616)(Jarunee Suksawat) yang memerintah Pattani menghadapi ancaman pemberontak yang diketuai Putera Rawai, yang besekutu dengan kapten lanun, Ekadam (Gagak Hitam). Harapan Ratu Hijau adalah untuk mendapatkan meriam berkuasa daripada seorang pakar senjata daripada Belanda, Janis Bree (Andre Machielsen). Bagaimanapun, kapal Belanda yang membawa meriam tersebut meletup dan karam bersama muatannya ke dalam laut dalam serangan lanun Ekadam. Janis Bree terbunuh manakala muridnya yang berasal dari China, Lim Kium (Jakkrit Phanichphatikram) diselamatkan oleh orang laut._NEWLINE_Sementara itu, Pari (Ananda Everingham) adalah seorang anak yatim piatu yang dibesarkan di sebuah kampung nelayan (orang laut) yang sering diserang lanun Ekadam. Beliau yang dianugerahkan dengan ilmu mistik Du Lum, telah dibawa oleh bapa saudaranya Anjar untuk mendalami ilmu tersebut dengan Krabenkaow (Pari Putih), namun orang tua itu enggan mengajar Pari. Pari kemudiannya membesar dan belajar berkomunikasi dengan hidupan laut. Apabila dewasa, beliau menjadi seorang pahlawan menentang kekejaman Ekadam._NEWLINE_Ekadam, yang juga seorang pengamal ilmu Du Lum berusaha menaikkan meriam Janis Bree yang tenggelam di dasar laut, namun gagal._NEWLINE_Ratu Hijau yang memerlukan meriam besarnya sendiri untuk mempertahankan Pattani memerintahkan pencarian pereka Lim Kium, yang hidup dengan orang laut. Baginda menghantar dua adiknya, Puteri Ungu (Anna Rees) dan Puteri Biru (Jackie Apithananon) bersama panglimanya yang setia, Tuan Jarang (Chupong Changprung)ke perkampungan nelayan untuk menjejaki Lim Kium._NEWLINE_Bagaimanapun, perkampungan nelayan tersebut telah diserang oleh lanun Ekadam dan kedua puteri tersebut diculik dan dilarikan ke tempat persembunyian Ekadam. Jarang yang terselamat berjaya menjejaki kedua puteri itu dan bertempur dengan lanun dan dibantu Pari. Jarang dan Puteri Biru berjaya melarikan diri manakala Puteri Ungu telah disangka terbunuh._NEWLINE_Sebenarnya, Ungu telah diselamatkan Pari dan dibawa Pari ke pulau persembunyian Krabenkaow. Perasaan cinta telah berputik antara Pari dan Ungu di pulau itu. Namun, Ungu telah lebih awal dirancang perkahwinannya dengan Abdul Ghafur Muhiyuddin, Putera negeri Pahang, sekutu penting Pattani, manakala Pari masih lagi dibelenggu kematian isterinya Bintang, di tangan orang-orang Ekadam._NEWLINE_Di dalam sebuah gua di pulau itu, Pari bertemu dengan Krabendam (Pari Hitam), sisi jahat Krabenkaow. Pari kemudiannya berjaya meyakinkan Krabenkaow untuk mengajarnya ilmu Du Lum dan semakin memahami konflik antara sisi jahat dan sisi baik ilmu tersebut._NEWLINE_Krabenkaow pada asalnya adalah seorang nujum istana Pattani. Bagaimanapun, sisi jahatnya Krabendam telah menguasai diri dan membuatkannya terjebak dalam hubungan haram dengan seorang dayang istana. Dayang istana itu kemudiannya melahirkan seorang anak yang diberi nama Rawai, yang kemudiannya menuntut takhta Pattani dari Ratu Hijau._NEWLINE_Anaknya, Putera Rawai kemudiannya mati dalam satu serangan tentera Pattani pimpinan Jarang. Ini menyebabkan sisi jahat kembali menguasai Krabenkaow yang kemudiannya menghidupkan kembali Rawai menggunakan ilmu hitamnya. Krabendam (Sisi jahat Krabenkaow) kemudiannya menyertai angkatan Putera Rawai dan Ekadam._NEWLINE_Krabendam akhirnya berjaya menaikkan meriam besar Janis Bree dari dasar laut menggunakan ilmu hitamnya._NEWLINE_Putera Rawai dan angkatan lanunnya yang lengkap bersenjatakan meriam, kemudiannya menyerang kerajaan Pattani.\n_START_SECTION_\nPenerimaan\n_START_PARAGRAPH_\nQueens of Langkasuka yang memulakan penggambaran pada tahun 2005, asalnya diberi judul Queens of Pattani (Ratu-Ratu Patani), tetapi judulnya diubah untuk mengelakkan hubungan politik dengan gerakan pejuang pemisah Pattani, dan bagi mengaitkan kisahnya dengan legenda kerajaan Langkasuka._NEWLINE_Tayangan perdana filem ini di Pesta Filem Cannes 2008 mendapat reaksi pelbagai. Derek Elley dari majalah Variety berpendapat filem ini kekurangan fokus dan durasi 133 minit adalah terlalu panjang. Maggie Lee dari The Hollywood Reporter memuji rekaan kostum dan aksi pertarungannya yang hebat, tetapi juga berpendapat durasi filem ini terlalu panjang._NEWLINE_Berdasarkan penerimaan pihak akhbar dalam industri, pihak studio Sahamongkol Film International berusaha untuk mengeluarkan versi yang lebih pendek. Tayangan seluruh Thailand yang dirancang pada Ogos 2008 telah ditunda ke Oktober oleh kerana keadaan politik Thailand yang tidak stabil._NEWLINE_Keyakinan terhadap filem ini bertambah, apabila filem ini menyertai Pesta Filem Venice, di mana ia dipertontonkan dalam tayangan khas tengah malam untuk "filem di luar petandingan". Queens of Langkasuka juga adalah filem "pembukaan gala" untuk Pesta Filem Antarabangsa Bangkok 2008.\n_START_SECTION_\nKarya-karya terbitan\n_START_PARAGRAPH_\nLakon layar untuk Queens of Langasuka telah diadaptasi oleh Win Lyovarin mejadi sebuah novel bertajuk Bunga Pari (Bahasa Thai: \xe0\xb8\x9a\xe0\xb8\xb8\xe0\xb8\xab\xe0\xb8\x87\xe0\xb8\xb2\xe0\xb8\x9b\xe0\xb8\xb2\xe0\xb8\xa3\xe0\xb8\xb5), yang telah diterbitkan pada tahun 2008.'